Saldanhabaai - Wikipedia

# Saldanhabaai

### vanuit Wikipedia, die vrye ensiklopedie.

'n Satellietfoto van Saldanhabaai

Saldanhabaai is 'n see-inham en hawe aan die suidweskus van die provinsie Wes-Kaap, (Suid-Afrika), 90 seemyl (140 kilometer) noord van Kaapstad. Saldanhabaai vorm die grootste natuurlike hawe in die land en aan die weskus van Afrika.

Saldanhabaai is vernoem na Antonio de Saldanha, die kaptein van 'n skip in Albuquerque se vloot, wat Suid-Afrika in die jaar 1503 besoek. Aanvanklik dra Tafelbaai in Kaapstad hierdie naam, wat eers in 1601 gewysig is na sy huidige benaming. Die naam "Saldanhabaai" is toe oorgedra na die inham aan die weskus.

Op 18 April 1688 land die Nederlandse skip Voorschooten met 21 Franse Hugenote-vlugtelinge aan boord in Saldanhabaai. Die vlugtelinge is in opdrag van die destydse Kaapse kommandeur Simon van der Stel na die Kaap gehaal, waar hulle plase in die Drakensteinvallei ontvang het.

Weens die droë hinterland het Saldanhabaai oor 'n lang tydperk geen rol gespeel nie vir Suid-Afrika se seevaart en ekonomie. Tydens die Tweede Wêreldoorlog is die baai egter weens sy strategiese ligging 'n belangrike ankerpunt vir skeepskonvooie.

Die huidige hawegeriewe, wat danksy 'n uitgestrekte stapelgebied groot hoeveelhede erts kan berg en verskeep, is deur die Suid-Afrikaanse Yster- en Staalkorporasie (Yskor) ontwikkel vir die uitvoer van ystererts uit Sishen in die Noord-Kaap. Saldanha Staal (nou deel van die Mittal-groep), 'n staalfabriek, is as deel van die projek opgerig. In 1977 oorneem die Suid-Afrikaanse Vervoerdienste die Sishen-Saldanhatrajek. Die hawehoof van sowat 1,8 kilometer verbind sedert 1976 die vasteland met Marcuseiland.

Saldanha huisves ook die krygsfakulteit van die Universiteit van Stellenbosch, die Militêre Akademie van die Suid-Afrikaanse Nasionale Weermag en die SAS Saldanha, 'n opleidingsentrum van die Suid-Afrikaanse Vloot.

Siviele skepe, wat die hawe gereeld aandoen, sluit 'n groot verskeidenheid vissersbote, sportbote en jagte in. Saldanhabaai is 'n gewilde bestemming vir watersportentoesiaste.

Die plaaslike visverwerkingbedryf steun onder meer op kreef, mossels, en oesters; daarnaas word ook seegras verwerk.

Besienswaardighede sluit die Hugenote-gedenkteken, die voetslaanpaaie van Oranjevlei en die Hoedjieskop-bewaringsgebied in.

Saldanhabaai is ryk aan geskiedenis - die eerste vooraanstaande families wat daargevestig was: Jannie Kotze en die Sadies. Die Kotze's het in die vroee 1800's die plaas Kliprus besit, waar heelwat van hulle familielede nog begrawe le. Daarna het hulle Oorlogsvlei toe gestrek, Kalkrug en Pienaarspoort (vandag Blouwaterbaai). Die Sadies het op Prospect Hill gewoon. Afstammelinge van hierdie families is Jan Albertyn van Darling, Merle Albertyn Kappelmann en Freda Davidson van Saldanha. Vir meer inligting omtrent Saldanha se geskiedenis, kontak Freda Davidson, Saldanha.

Saldanhabaai is ook die naam van die munisipaliteit wat in Desember 2000 gestig is en waarvan Vredenburg die hoofdorp is. Ander dorpe sluit Saldanha, Langebaan, Hopefield, Paternoster en St. Helenabaai in. Die huidige bevolking word op 95 000 geraam. Die munisipale gebied beslaan 1 767 vierkante kilometer.

| Provinsie Wes-Kaap
--- | ---
Hoofstad: | Kaapstad
Streke: | Kaapse Skiereiland | Kaapse Wynlande | Tuinroete | Klein Karoo
Grootste stede en dorpe: | Kaapstad | George | Knysna | Oudtshoorn | Paarl | Robertson | Stellenbosch | Swellendam | Worcester
Munisipaliteite: | Beaufort-Wes | Bergrivier | Breederivier | Breederivier/Wynlande | Breedevallei | Kaap Agulhas | Sederberg | Sentraal-Karoo | Kaapstad | Drakenstein | George | Kannaland | Knysna | Laingsburg | Langeberg | Matzikama | Mosselbaai | Oudtshoorn | Overberg | Overstrand | Plettenbergbaai | Prins Albert | Saldanhabaai | Suid-Kaap | Stellenbosch | Swartland | Swellendam | Theewaterskloof | Weskus | Witzenberg |

Ontsluit van "http://af.wikipedia.org../../../s/a/l/Saldanhabaai.html"

Kategorie: Wes-Kaap

##### Views

- Artikel
- Bespreking
- Huidige wysiging

##### Soek

##### Ander tale

- Deutsch
- English